[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 20.7.2007

SEK(2007) 1013 endelig

2007/0151 (CNS)

Udkast til

KOMMISSIONENS FORORDNING (EF, EURATOM)

om ændring af Kommissionens forordning (EF, Euratom) nr. 2343/2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget

2007/0151 (CNS)

Udkast til

KOMMISSIONENS FORORDNING (EF, EURATOM)

om ændring af Kommissionens forordning (EF, Euratom) nr. 2343/2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget

KOMMISSIONEN FOR DE EUROPÆISKE FÆLLESSKABER HAR -

under henvisning til Rådets forordning (EF, Euratom) nr. 1605/2002 af 25. juni 2002 om finansforordningen vedrørende De Europæiske Fællesskabers almindelige budget, særlig artikel 185, stk. 1[1],

under henvisning til udtalelse fra Europa-Parlamentet[2],

under henvisning til udtalelse fra Rådet[3],

under henvisning til udtalelse fra Revisionsretten[4], og

ud fra følgende betragtninger:

(1) Efter at forordning (EF, Euratom) nr. 1605/2002 (i det følgende benævnt "den generelle finansforordning") er blevet ændret ved Rådets forordning (EF, Euratom) nr. 1995/2006, er det nødvendigt at tilpasse Rådets forordning (EF, Euratom) nr. 2343/2002 af 23. december 2002 om rammefinansforordning for de organer, der er omhandlet i artikel 185 i Rådets forordning (EF, Euratom) nr. 1605/2002 om finansforordningen vedrørende De Europæiske Fællesskabers almindelige budget[5] for at bringe den i overensstemmelse med den generelle finansforordning.

(2) Andre ændringer er nødvendige i lyset af de erfaringer, som de eksisterende fællesskabsorganer har høstet.

(3) Det bør præciseres, at en forsvarlig økonomisk forvaltning kræver effektiv og produktiv intern kontrol. De vigtigste kendetegn og mål for interne kontrolsystemer bør defineres.

(4) For at sikre gennemskuelighed ved anvendelsen af midler fra deres budgetter er det hensigtsmæssigt at pålægge fællesskabsorganerne en generel forpligtelse til at stille oplysninger til rådighed om modtagerne af disse midler.

(5) Listen over formålsbestemte indtægter har vist sig at være ufuldstændig og bør suppleres i overensstemmelse med artikel 18, stk. 1, i den generelle finansforordning.

(6) Offentliggørelsen af fællesskabsorganernes budget bør forenkles, samtidig med at budgetmyndighedens og Revisionsrettens beføjelser bevares.

(7) Proceduren for overførsler, der skal vedtages af direktørerne for fællesskabsorganerne, er ikke blevet anvendt konsekvent, og den bør derfor præciseres.

(8) Det bør præciseres, hvilken indvirkning deltidstjeneste har på stillingsfortegnelsen, for at lette anvendelsen af deltidstjeneste, specielt i små fællesskabsorganer.

(9) Det er hensigtsmæssigt at fastsætte nærmere bestemmelser om interessekonflikter, der omfatter alle personer, som deltager i procedurer for indgåelse af aftaler og for ydelse af tilskud.

(10) Behandlingen af ensartede individuelle transaktioner vedrørende visse løbende udgifter bør forenkles med hensyn til pligten til at foretage forudgående kontrol.

(11) De anvisningsberettigedes økonomiske ansvar bør udtrykkeligt begrænses til tilfælde af grov uagtsomhed og forsætlige fejl.

(12) Fællesskabsorganerne bør have mulighed for at anvende en direkte debiteringsordning, der kan lette transaktionerne i visse tilfælde.

(13) Det bør udtrykkeligt fastslås, at regnskabsføreren er funktionelt uafhængig under udførelsen af sit hverv, da direktøren for fællesskabsorganet som anvisningsberettiget er regnskabsførerens administrativt overordnede.

(14) Regnskabsførernes ansvar for at godkende regnskaberne på grundlag af de finansielle oplysninger, de modtager fra de anvisningsberettigede, bør præciseres. Med henblik herpå bør regnskabsføreren have beføjelse til at kontrollere de oplysninger, han har modtaget fra den ved delegation bemyndigede anvisningsberettigede, og til om nødvendigt at tage forbehold.

(15) Det er nødvendigt at fastsætte regler for afgifter og gebyrer for at opfylde behovene i visse fællesskabsorganer, der finansieres via sådanne indtægter.

(16) Kommissionens særlige instans for økonomiske uregelmæssigheder bør automatisk have kompetence med hensyn til fællesskabsorganerne, medmindre sidstnævnte beslutter at oprette en instans eller at deltage i en fælles instans, som er oprettet af flere fællesskabsorganer.

(17) Betingelserne for fællesskabsorganernes brug af Kommissionens tjenestegrene og kontorer, de interinstitutionelle europæiske kontorer og Oversættelsescentret for Den Europæiske Unions Organer, der blev oprettet ved Rådets forordning (EF) nr. 2965/94 om oprettelse af et oversættelsescenter for Den Europæiske Unions organer[6] (i det følgende benævnt "Oversættelsescentret"), og de fælles procedurer for indgåelse af aftaler med værtsmedlemsstaterne bør præciseres for at styrke det interinstitutionelle samarbejde, samarbejdet mellem fællesskabsorganerne og samarbejdet med værtsmedlemsstaterne.

(18) Det er nødvendigt at indføre en særlig procedurer for udvælgelse af eksperter, der svarer til den, som er fastsat i den generelle finansforordning.

(19) Forordning (EF, Euratom) nr. 2343/2002 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EF, Euratom) nr. 2343/2002 foretages følgende ændringer:

1) Artikel 3 affattes således:

"Artikel 3

Fællesskabsorganets budget (i det følgende benævnt "budgettet") opstilles og gennemføres i overensstemmelse med bestemmelserne i denne forordning og under overholdelse af principperne om enhed og korrekthed, etårighed, ligevægt, én regningsenhed, bruttoopgørelse, specificering og forsvarlig økonomisk forvaltning, der kræver effektiv og produktiv intern kontrol, samt klarhed og åbenhed."

2) Artikel 8, stk. 1, affattes således:

"1. Budgettet omfatter ikke-opdelte bevillinger og, når de operationelle behov berettiger det, opdelte bevillinger. Sidstnævnte giver anledning til forpligtelsesbevillinger og betalingsbevillinger."

3) I artikel 10 foretages følgende ændringer:

a) I stk. 1, andet afsnit, ændres "stk. 2-8" til "stk. 2-7".

b) Stk. 3 affattes således:

"3. For så vidt angår forpligtelsesbevillinger og ikke-opdelte bevillinger, som der ved regnskabsårets afslutning endnu ikke er indgået forpligtelser for, kan fremførslen vedrøre beløb svarende til de forpligtelsesbevillinger, for hvilke hovedparten af de forberedende stadier af forpligtelsesproceduren, som skal defineres i gennemførelsesbestemmelserne i finansforordningen for hvert fællesskabsorgan, er afsluttet pr. 31. december; der kan indgås forpligtelser for disse beløb til og med den 31. marts det følgende år."

c) I stk. 4 affattes første punktum således:"For så vidt angår betalingsbevillinger kan fremførslen vedrøre beløb, der er nødvendige til opfyldelse af tidligere indgåede forpligtelser eller er knyttet til fremførte forpligtelsesbevillinger, når de bevillinger, der er opført under de pågældende poster på budgettet for det følgende regnskabsår, ikke kan dække behovet."

4) Artikel 13 affattes således:

"Artikel 13

1. For løbende forvaltningsudgifter kan der fra den 15. november hvert år indgås forudgående forpligtelser, der konteres bevillingerne for det følgende regnskabsår. Sådanne forpligtelser kan dog ikke overstige en fjerdedel af de bevillinger, som bestyrelsen har fastlagt under den tilsvarende budgetpost for det løbende regnskabsår. De kan ikke vedrøre nye udgifter, der ikke er principielt godkendt i det sidste behørigt vedtagne budget.

2. Udgifter, der skal betales forud, som f.eks. lejeudgifter, kan fra den 1. december give anledning til betaling, der konteres bevillingerne for det følgende regnskabsår. I så fald finder det i stk. 1 omhandlede loft ikke anvendelse."

5) Artikel 15, stk. 4, erstattes af følgende:

"4. Fællesskabsmidler, der udbetales til fællesskabsorganet, udgør i forhold til dettes budget et tilskud til opnåelse af balance, som har karakter af en forfinansiering, jf. artikel 81, stk. 1, litra b), nr. i), i den generelle finansforordning.

5. Fællesskabsorganet skal i sine betalingsanmodninger fremlægge detaljerede og ajourførte overslag over sine faktiske likviditetsbehov for hele året."

6) I artikel 19 affattes således:

"Artikel 19

1. Følgende kategorier af indtægter er formålsbestemt til finansiering af bestemte former for udgifter:

a) indtægter, der har et bestemt formål, såsom indtægter fra fonde, tilskud, gaver og arv

b) bidrag til fællesskabsorganets aktiviteter fra medlemsstaterne, tredjelande og diverse organer til fællesskabsorganets aktiviteter, hvis dette er forudset i den aftale, der er indgået mellem fællesskabsorganet og de pågældende medlemsstater, tredjelande og organer

c) indtægter fra tredjemand for levering af varer, tjenesteydelser eller bygge- og anlægsarbejder udført på dennes anmodning, med undtagelse af gebyrer og afgifter som omhandlet i artikel 5, litra a)

d) indtægter fra levering af varer, tjenesteydelser og bygge- og anlægsarbejder, der udføres for fællesskabsinstitutioner eller andre fællesskabsorganer

e) indtægter fra tilbagebetaling af uretmæssigt udbetalte beløb

f) indtægter fra salg af køretøjer, materiel, installationer, materialer samt apparater til videnskabelige og tekniske formål, der skal udskiftes eller kasseres, når den bogførte værdi er helt afskrevet

g) forsikringserstatninger

h) indtægter i forbindelse med udlejning

i) indtægter fra salg af publikationer og film, også på elektroniske medier.

1a. I den relevante basisretsakt kan det også foreskrives, at de forventede indtægter er formålsbestemt til finansiering af bestemte former for udgifter.

2. Enhver indtægt efter stk. 1, litra a)-d), skal dække samtlige direkte eller indirekte udgifter, som den pågældende aktivitet eller det pågældende formål medfører.

3. Budgettet skal indeholde posteringsmuligheder for de kategorier af formålsbestemte indtægter, der er omhandlet i stk. 1 og 1a, og beløbet skal så vidt muligt anføres."

7) Artikel 23 affattes således:

"Artikel 23

1. Direktøren kan foretage overførsler fra et kapitel til et andet og fra en artikel til en anden uden begrænsninger og fra et afsnit til et andet, dog højst 10 % af regnskabsårets bevillinger under den budgetpost, hvorfra overførslen foretages.

2. Ud over den grænse, som er nævnt i stk. 1, kan direktøren foreslå bestyrelsen, at der foretages overførsler af bevillinger fra et afsnit til et andet. Bestyrelsen har en frist på tre uger til at gøre indsigelse mod sådanne overførsler; efter udløbet af denne frist anses de for vedtaget. I hastetilfælde kan direktøren forkorte fristen til mindst fem arbejdsdage.

3. Forslagene til overførsler og de overførsler, der er foretaget i overensstemmelse med stk. 1 og 2, ledsages af relevante og detaljerede begrundelser med en redegørelse for bevillingsanvendelsen og de anslåede behov indtil regnskabsårets udgang såvel for de poster, hvortil bevillingerne overføres, som for de poster, hvorfra bevillingerne overføres.

4. Direktøren underretter hurtigst muligt bestyrelsen om alle overførsler, der er foretaget."

8) Som artikel 25a indsættes følgende:

"Artikel 25a

1. Budgettet gennemføres under overholdelse af en effektiv og produktiv intern kontrol.

2. I forbindelse med gennemførelsen af budgettet defineres intern kontrol som en proces, der finder anvendelse på alle niveauer i forvaltningen og har til formål at give en rimelig sikkerhed for, at følgende målsætninger opfyldes:

a) effektivitet, produktivitet og sparsommelighed i transaktionerne

b) pålidelig rapportering

c) beskyttelse af aktiver og oplysninger

d) forebyggelse og afsløring af svig og uregelmæssigheder

e) tilfredsstillende styring af risiciene i forbindelse med de underliggende transaktioners lovlighed og formelle rigtighed under hensyn til programmernes flerårige karakter samt de pågældende betalingers art."

9) I artikel 26 foretages følgende ændringer:

a) Stk. 2 affattes således:

"2. En oversigt over budgettet og ændringsbudgetterne offentliggøres i deres endeligt vedtagne form i Den Europæiske Unions Tidende senest tre måneder efter vedtagelsen."

b) Som stk. 3 og 4 tilføjes følgende:

"3. Budgettet og ændringsbudgetterne sendes i deres endeligt vedtagne form til budgetmyndigheden, Revisionsretten og Kommissionen til orientering og offentliggøres på det pågældende fællesskabsorgans hjemmeside senest to måneder efter vedtagelsen.

4. Fællesskabsorganet stiller på en passende måde oplysninger til rådighed om modtagerne af midler fra dets budget. Disse oplysninger stilles til rådighed under behørig iagttagelse af fortrolighedskravene, især beskyttelse af personoplysninger som defineret i Europa-Parlamentets og Rådets forordning (EF) nr. 45/2001(*).

(*) EFT L 8 af 12.1.2001, s. 1."

10) Artikel 31, nr. 2, litra c), udgår.

11) I artikel 32 foretages følgende ændringer:

a) I stk. 1, tredje afsnit, ændres "A1, A2 og A3" til AD 16, AD 15, AD 14 og AD 13".

b) I stk. 2 tilføjes følgende sætning:

"Når en ansat anmoder om tilbagetrækning af godkendelsen inden udløbet af den tildelte periode, træffer fællesskabsorganet hurtigst muligt passende foranstaltninger til sikre, at det samlede antal, som er omhandlet i stk. 1, litra b), overholdes."

12) Artikel 35, stk. 1 og 2, affattes således:

"1. Det er forbudt de finansielle aktører, jf. kapitel 2 i dette afsnit, og alle andre personer, der er beskæftiget med budgetgennemførelse, forvaltning, revision eller kontrol, at foretage handlinger som led i budgetgennemførelsen, der vil kunne medføre, at den pågældendes egne interesser kommer i konflikt med fællesskabsorganets interesser. Hvis noget sådant skulle ske, har den pågældende pligt til at afholde sig fra at foretage handlingen og til at forelægge sagen for den kompetente myndighed.

2. Der er tale om interessekonflikt, når en upartisk og objektiv udøvelse af de opgaver, der påhviler en person omhandlet i stk. 1, bringes i fare af familiemæssige, følelsesmæssige, politiske, nationale eller økonomiske grunde eller ethvert andet interessefællesskab med modtageren."

13) I artikel 38, stk. 6, tilføjes følgende punktum:

"Personoplysninger i bilag bør om muligt slettes, når disse oplysninger ikke er nødvendige med henblik på budgetdecharge, kontrol og revision. Under alle omstændigheder finder artikel 37, stk. 2, i forordning (EF) nr. 45/2001 anvendelse med hensyn til opbevaring af persondata."

14) I artikel 39, stk. 3, tilføjes følgende afsnit:

"I forbindelse med forudgående kontrol kan den kompetente anvisningsberettigede betragte en række ensartede individuelle transaktioner vedrørende løbende udgifter til løn, pensioner, godtgørelse af udgifter i forbindelse med tjenesterejser og udgifter til lægebehandling som én transaktion.

I det tilfælde, der er omhandlet i andet afsnit, gennemfører den kompetente anvisningsberettigede afhængigt af sin risikovurdering en efterfølgende kontrol i overensstemmelse med stk. 4."

15) Artikel 40, stk. 1, affattes således:

"1. Den anvisningsberettigede redegør over for bestyrelsen for sin virksomhed i en årsberetning, der ledsages af oplysninger om de finansielle forhold og forvaltningen til bekræftelse af, at oplysningerne i beretningen giver et retvisende billede, medmindre andet er præciseret i eventuelle forbehold vedrørende afgrænsede indkomst- og udgiftsområder.

Årsberetningen skal redegøre for resultaterne af hans transaktioner i forhold til de opstillede mål og for de dermed forbundne risici samt for, hvordan de disponible ressourcer er udnyttet, og for det interne kontrolsystems effektivitet og produktivitet. Den interne revisor, jf. artikel 71, gør sig bekendt med årsberetningen og med de øvrige nævnte oplysninger."

16) Artikel 43 affattes således:

"Artikel 43

1. Bestyrelsen udnævner en regnskabsfører, der er omfattet af vedtægten, og som er funktionelt uafhængig under udførelsen af sit hverv. Han har i fællesskabsorganet ansvaret for:

a) korrekt gennemførelse af betalinger, inkassering af indtægter og inddrivelse af fastlagte fordringer

b) udarbejdelse og forelæggelse af årsregnskabet i overensstemmelse med afsnit VII

c) regnskabsføring i overensstemmelse med afsnit VII

d) fastlæggelse i overensstemmelse med afsnit VII af regnskabsreglerne og -metoderne samt regnskabskontoplanen i overensstemmelse med de bestemmelser, der er fastlagt af Kommissionens regnskabsfører

e) udformning og godkendelse af regnskabssystemer og, når det er relevant, godkendelse af de systemer, som den anvisningsberettigede har udformet med henblik på at levere eller dokumentere regnskabsmæssige oplysninger

f) likviditetsstyring.

2. Regnskabsføreren modtager fra den anvisningsberettigede, som garanterer pålideligheden heraf, alle oplysninger, der er nødvendige for opstillingen af regnskaber, der giver et retvisende billede af fællesskabsorganets formue og budgetgennemførelsen.

2a. Før regnskaberne vedtages af direktøren, underskrives de af regnskabsføreren, som derved bekræfter, at han har rimelig sikkerhed for, at regnskaberne giver et retvisende billede af fællesskabsorganets økonomiske situation.

Med henblik herpå forvisser han sig om, at regnskaberne er udarbejdet i overensstemmelse med de indførte regnskabsregler, metoder og regnskabssystemer, og at alle indtægter og udgifter er opført i regnskaberne.

Den anvisningsberettigede fremsender alle de oplysninger, som regnskabsføreren har behov for for at udøve sine funktioner.

Den anvisningsberettigede bevarer det fulde ansvar for, at de midler, han forvalter, anvendes korrekt, og for lovligheden og den formelle rigtighed af de udgifter, han kontrollerer.

2b. Regnskabsføreren har beføjelse til at kontrollere de modtagne oplysninger og til at gennemføre yderligere kontroller, som han anser for nødvendige for, at han kan underskrive regnskaberne.

Regnskabsføreren tager om nødvendigt forbehold og redegør i så fald i detaljer for arten og omfanget af disse forbehold.

2c. Regnskabsføreren for fællesskabsorganet underskriver dets årsregnskaber og sender dem til Kommissionens regnskabsfører.

3. Regnskabsføreren er den eneste, der har beføjelse til at forvalte kontanter og likvide midler, jf. dog stk. 4 i denne artikel og artikel 44. Han er ansvarlig for deres opbevaring.

4. Regnskabsføreren kan under udførelsen af sit hverv uddelegere visse opgaver til underordnede ansatte, der er omfattet af vedtægten.

5. Fuldmagtsdokumentet definerer de opgaver, rettigheder og forpligtelser, som de befuldmægtigede overdrages."

17) I artikel 44 tilføjes følgende stykke:

"Betalinger over forskudskontiene kan foregå ved overførsel, herunder ved anvendelse af den direkte debiteringsordning, som er omhandlet i artikel 66, stk. 1a, eller pr. check eller ved hjælp af andre betalingsmidler i overensstemmelse med de instrukser, som er fastsat af regnskabsføreren."

18) I afsnit IV, kapitel 3, afdeling 2, affattes titlen således:

"AFDELING 2 BESTEMMELSER FOR DEN ANVISNINGSBERETTIGEDE OG ANVISNINGSBERETTIGEDE BEMYNDIGET VED DELEGATION ELLER SUBDELEGATION"

19) Artikel 47 affattes således:

"Artikel 47

1. Den anvisningsberettigede pådrager sig økonomisk ansvar i henhold til vedtægten.

1a. Erstatningspligt består især når:

a) den anvisningsberettigede konstaterer tilstedeværelsen af udestående fordringer eller udsteder indtægtsordrer, indgår en udgiftsforpligtelse eller underskriver en betalingsordre og i den forbindelse forsætligt eller groft uagtsomt undlader at følge denne forordning og gennemførelsesbestemmelserne dertil

b) den anvisningsberettigede forsætligt eller groft uagtsomt undlader at udstede et dokument, som indebærer skabelse af en fordring, undlader at udstede en indtægtsordre eller forhaler udstedelsen af en indtægtsordre eller forhaler udstedelsen af en betalingsordre, hvorved fællesskabsorganet påføres et civilretligt ansvar over for tredjemand.

2. Hvis en ved delegation eller subdelegation bemyndiget anvisningsberettiget finder, at en beslutning, som det påhviler ham at træffe, er i strid med gældende regler eller med princippet om forsvarlig økonomisk forvaltning, skal han give den fuldmagtsgivende myndighed skriftlig meddelelse herom. Hvis den fuldmagtsgivende myndighed skriftligt giver den ved delegation eller subdelegation bemyndigede anvisningsberettigede en begrundet instruks om at træffe den ovenfor omhandlede beslutning, kan sidstnævnte ikke drages til ansvar.

3. I tilfælde af delegation forbliver den bemyndigede anvisningsberettigede ansvarlig for produktiviteten og effektiviteten af de oprettede systemer for forvaltning og intern kontrol og for valget af den ved delegation bemyndigede anvisningsberettigede.

4. Den særlige instans for økonomiske uregelmæssigheder, som Kommissionen har oprettet i henhold til artikel 66, stk. 4, i den generelle finansforordning, udøver over for fællesskabsorganet de samme beføjelser som dem, den er tildelt over for Kommissionens tjenestegrene, medmindre bestyrelsen beslutter at oprette en funktionelt uafhængig instans eller at deltage i en fælles instans, der er oprettet af flere fællesskabsorganer.

På grundlag af udtalelsen fra denne instans afgør direktøren, om der skal indledes en disciplinær procedure eller rejses erstatningskrav. Hvis instansen har opdaget systemrelaterede problemer, sender den en rapport ledsaget af henstillinger til den anvisningsberettigede og Kommissionens interne revisor. Hvis denne udtalelse er belastende for direktøren, fremsender instansen den til bestyrelsen og til Kommissionens interne revisor.

5. Det kan pålægges enhver ansat helt eller delvis at erstatte tab, som påføres fællesskabsorganet som følge af grove personlige fejl ved udøvelsen af eller i forbindelse med hans hverv.

Ansættelsesmyndigheden træffer en begrundet afgørelse efter at have overholdt de formaliteter, som vedtægten foreskriver på det disciplinære område."

20) Artikel 55, stk. 3, første afsnit, affattes således:

"3. Når den kompetente anvisningsberettigede påtænker helt eller delvis at give afkald på at inddrive en fastlagt fordring, skal han sikre sig, at afkaldet er formelt korrekt og i overensstemmelse med princippet om forsvarlig økonomisk forvaltning og om proportionalitet."

21) Artikel 58, litra a), affattes således:

"a) debitor forpligter sig til at betale rente efter den sats, der er fastsat i artikel 86 i forordning (EF, Euratom) nr. 2342/2002 i hele henstandsperioden regnet fra den dato, som er fastsat i debetnotaen".

22) Som artikel 58a og 58b indsættes følgende:

"Artikel 58a

Regnskabsføreren fører en oversigt over fordringer, der skal inddrives, hvori Fællesskabets fordringer samles efter datoen for udstedelsen af indtægtsordren. Oversigten føjes til fællesskabsorganets beretning om den budgetmæssige og økonomiske forvaltning.

Fællesskabsorganet udarbejder en oversigt over fællesskabsorganets fordringer med angivelse af debitorernes navne og det skyldige beløb, når debitor ved en retskraftig dom er blevet pålagt at betale, og når der ikke er foretaget nogen betaling eller ikke er foretaget nogen betaling af betydning i et år efter afsigelsen af dommen. Oversigten offentliggøres under hensyntagen til den relevante lovgivning om databeskyttelse.

Artikel 58b

Fællesskabsorganets fordringer over for tredjemand og tredjemands fordringer over for fællesskabsorganet er underlagt en forældelsesfrist på fem år."

23) Artikel 59 affattes således:

"Artikel 59

Hvis fællesskabsorganet oppebærer gebyrer eller afgifter som omhandlet i artikel 5, litra a), gælder følgende:

a) Der skal ved begyndelsen af hvert regnskabsår udarbejdes et foreløbigt overslag over disse gebyrer og afgifter.

b) Når gebyrerne og afgifterne fuldt ud bestemmes af lovgivning eller beslutninger truffet af bestyrelsen, kan den anvisningsberettigede undlade at udstede indtægtsordrer og udstede debetnotaer, så snart han har fastlagt fordringen. I så fald registreres alle oplysninger om fællesskabsorganets fordring.

c) Når fællesskabsorganet anvender et særskilt faktureringssystem, bogfører regnskabsføreren regelmæssigt og mindst en gang om måneden det samlede beløb for modtagne gebyrer og afgifter i regnskaberne.

d) Generelt leverer fællesskabsorganet først tjenesteydelser i henhold til de pålagte opgaver, efter at det tilsvarende gebyr eller den tilsvarende afgift er fuldt ud betalt. Hvis der undtagelsesvis er leveret en tjenesteydelse uden forudgående betaling af det tilsvarende gebyr eller den tilsvarende afgift, finder afdeling 3, 4 og 5 i dette kapitel anvendelse."

24) Artikel 62 affattes således:

"Artikel 62

1. I forbindelse med enhver foranstaltning med udgiftsvirkning for budgettet skal den kompetente anvisningsberettigede indgå en budgetmæssig forpligtelse, før han indgår en retlig forpligtelse over for tredjemand.

2. De samlede budgetforpligtelser dækker alle omkostninger, som følger af de dertil svarende specifikke retlige forpligtelser, der indgås frem til den 31. december i år N+1.

Specifikke retlige forpligtelser knyttet til specifikke budgetmæssige forpligtelser eller foreløbige budgetmæssige forpligtelser skal indgås senest den 31. december i år N.

Ved udløbet af de perioder, der er anført i første og andet afsnit, frigør den kompetente anvisningsberettigede den uudnyttede del af disse budgetmæssige forpligtelser.

3. Ved retlige forpligtelser indgået i forbindelse med foranstaltninger, hvis gennemførelse strækker sig over mere end et regnskabsår, og de tilsvarende budgetmæssige forpligtelser fastsættes der, undtagen for personaleudgifter, en tidsfrist for indfrielse i overensstemmelse med princippet om forsvarlig økonomisk forvaltning.

Den del af sådanne forpligtelser, der ikke er indfriet seks måneder efter denne frist, frigøres efter bestemmelserne i artikel 11.

Når en retlig forpligtelse ikke har givet anledning til nogen betaling som omhandlet i artikel 67 i en periode på tre år efter indgåelsen af den, frigøres beløbet for den dertil svarende budgetmæssige forpligtelse."

25) I artikel 66 indsættes som stk. 1a følgende:

"1a. Hvis der foretages periodisk betaling for leverede tjenesteydelser, herunder udlejningsydelser, eller vareleverancer, kan den anvisningsberettigede på grundlag af sin risikoanalyse give instruks om anvendelse af en direkte debiteringsordning."

26) Artikel 72, stk. 1, litra b), affattes således:

"b) at vurdere effektiviteten og produktiviteten af de interne kontrol- og revisionssystemer, der anvendes på alle budgetgennemførelsestransaktioner."

27) Artikel 74 affattes således:

"Artikel 74

1. Hvad angår indgåelsen af offentlige indkøbsaftaler finder de relevante bestemmelser i den generelle finansforordning og i forordning (EF, Euratom) nr. 2342/2002 anvendelse.

2. Fællesskabsorganet kan anmode om som ordregivende myndighed at deltage i Kommissionens indgåelse af aftaler eller interinstitutionelle aftaler og i andre fællesskabsorganers indgåelse af aftaler.

3. Fællesskabsorganet kan uden at anvende procedurer for indgåelse af offentlige indkøbsaftaler indgå en aftale med Kommissionen, de interinstitutionelle kontorer og Oversættelsescentret om levering af varer eller tjenesteydelser eller udførelse af arbejder, som sidstnævnte leverer.

4. Fællesskabsorganet kan anvende fælles procedurer for indgåelse af aftaler med ordregivende myndigheder i værtsmedlemsstaten for at dække sine administrative behov. I så fald finder artikel 125c i forordning (EF, Euratom) nr. 2342/2002 tilsvarende anvendelse."

28) Som afsnit VA indsættes følgende:

"AFSNIT VA EKSPERTER

Artikel 74a

Artikel 265a i forordning (EF, Euratom) nr. 2342/2002 finder tilsvarende anvendelse på udvælgelse af eksperter. Disse eksperter betales på grundlag af et fast beløb for at bistå fællesskabsorganet, navnlig i forbindelse med evaluering af forslag og ansøgninger om tilskud eller bud vedrørende indkøb, og for at yde teknisk bistand under opfølgningen og den endelige evaluering af projekter. Fællesskabsorganet kan anvende de lister, som er udarbejdet af Kommissionen eller andre fællesskabsorganer."

29) Artikel 76, sidste punktum, affattes således:

"Fællesskabsorganets årsregnskab ledsages af en beretning om den budgetmæssige og økonomiske forvaltning i regnskabsåret, der bl.a. skal redegøre for udnyttelsesgraden for bevillingerne og indeholde kortfattede oplysninger om bevillingsoverførsler mellem de forskellige budgetposter."

30) Artikel 82 og 83 affattes således:

"Artikel 82

Regnskabsføreren sender senest den 1. marts i året efter det afsluttede regnskabsår sit foreløbige årsregnskab, ledsaget af beretningen om den budgetmæssige og økonomiske forvaltning i regnskabsåret, jf. artikel 76 i denne forordning, til Kommissionens regnskabsfører og Revisionsretten, for at Kommissionens regnskabsfører kan konsolidere årsregnskaberne som omhandlet i artikel 128 i den generelle finansforordning.

Regnskabsføreren sender også beretningen om den budgetmæssige og økonomiske forvaltning til Europa-Parlamentet og Rådet senest den 31. marts efter det afsluttede regnskabsår.

Artikel 83

1. I henhold til artikel 129, stk. 1, i den generelle finansforordning fremsætter Revisionsretten senest den 15. juni efter det afsluttede regnskabsår sine bemærkninger om fællesskabsorganets foreløbige årsregnskab.

2. Ved modtagelsen af Revisionsrettens bemærkninger til fællesskabsorganets foreløbige årsregnskab opstiller direktøren på eget ansvar fællesskabsorganets endelige årsregnskab i overensstemmelse med artikel 43 og sender det til bestyrelsen, som afgiver en udtalelse om årsregnskabet.

3. Direktøren fremsender senest den 1. juli efter det afsluttede regnskabsår dette endelige årsregnskab, ledsaget af bestyrelsens udtalelse, til Kommissionens regnskabsfører, Revisionsretten, Europa-Parlamentet og Rådet.

4. Fællesskabsorganets endelige årsregnskab, som er konsolideret med Kommissionens årsregnskab, offentliggøres i Den Europæiske Unions Tidende senest den 15. november efter det afsluttede regnskabsår.

5. Direktøren fremsender senest den 30. september efter det afsluttede regnskabsår et svar til Revisionsretten på de bemærkninger, som denne har fremsat i forbindelse med sin årsberetning. Fællesskabsorganets svar sendes samtidig til Kommissionen."

31) Artikel 97 udgår.

32) I artikel 99 tilføjes følgende punktum: "Direktøren sender Kommissionen disse regler til orientering."

Artikel 2

Efter nærværende forordnings ikrafttræden skal hvert af de organer, der er omhandlet i artikel 185 i den generelle finansforordning, ændre sin finansforordning inden den [ seks måneder efter offentliggørelsen af denne forordning ].

Artikel 3

Denne forordning træder i kraft på tyvendedagen efter offentliggørelsen i Den Europæiske Unions Tidende .

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den

På Kommissionens vegne

Medlem af Kommissionen

[1] EFT L 248 af 16.9.2002, s. 1. Ændret ved forordning (EF) nr. 1995/2006 (EUT L 390 af 30.12.2006, s. 1).

[2] EUT L …

[3] EUT L …

[4] EUT L ….

[5] EFT L 357 af 31.12.2002, s. 72.

[6] EFT L 314 af 7.12.1994, s. 1. Ændret ved forordning (EF) nr. 1645/2003 (EUT L 245 af 29.9.2003, s. 13).